
AVIZ
asupra proiectului de lege pentru aprobarea Ordonanţei Guvernului nr. 14/2009 privind acordarea unui împrumut Companiei Naţionale de Autostrăzi şi Drumuri Naţionale din România S.A. în scopul refinanţării împrumutului acordat de Trezoreria Statului în anul 2004
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru aprobarea Ordonanţei Guvernului nr. 14/2009 privind acordarea unui împrumut Companiei Naţionale de Autostrăzi şi Drumuri Naţionale din România S.A. în scopul refinanţării împrumutului acordat de Trezoreria Statului în anul 2004, trimis cu adresa PL.x. 569 din 4 noiembrie 2009 şi înregistrat cu nr. 1024 din 5 noiembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a adoptat proiectul de lege în şedinţa din 3 noiembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege în şedinţa din 24 noiembrie 2009. 

Proiectul de lege are ca obiect de reglementare acordarea unui împrumut Companiei Naţionale de Autostrăzi şi Drumuri Naţionale din România SA, în valoare de 199.916.06,58 lei din veniturile din privatizare înregistrate în contul curent general al Trezoreriei Statului pentru refinanţarea împrumutului acordat din Trezoreria Statului, în temeiul Hotărârii Guvernului nr. 1508/2004, în vederea acoperirii deficitului companiei pe anul 2003.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 974 din 27 august 2009.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

